Incepand de anul acesta, conform noului Cod Fiscal ce a intrat in vigoare de la 1 ianuarie, romanii care castiga nici macar un ban trebuie sa plateasca totusi contributii de sanatate. Cat si cum?

Chiar daca, pe hartie, nu aveti niciun venit, de anul acesta trebuie sa platiti CASS – adica contributia de asigurari sociale de sanatate. Se estimeaza ca masura va afecta peste un milion de romani care muncesc la negru ori in strainatate si nu-si declara veniturile sau, si mai rau, chiar nu au nici un venit. Daca sunteti printre ei, pasii pe care trebuie sa-i urmati ca sa platiti aceasta contributie nu sunt tocmai simpli.

Mai precis, trebuie sa va inregistrati la Fiscul de care tineti in cel mult 15 zile de la data in care ati intrat in categoria persoanelor care nu obtin venituri. Acest lucru se face printr-un formular pe care il depuneti sau il trimiteti prin scrisoare recomandata cu confirmare de primire.

Este vorba despre formularul 604, „Declaratie de inregistrare in evidenta persoanelor fizice care nu realizeaza venituri, precum si pentru stabilirea obligatiilor de plata a contributiei de asigurari sociale de sanatate”, care momentan NU poate fi descarcat de pe site-ul ANAF, din sectiunea de formulare. Il puteti gasi insa la finalul acestui articol.

Dupa ce primesc acest act, cei de la Fisc verifica informatiile din el, pentru a stabili daca nu cumva aveti totusi venituri. Apoi, daca totul este in regula, veti primi o decizie de impunere care stabileste suma ce trebuie platita. Conform noului Cod plata contributiei de asigurari sociale de sanatate se face trimestrial, pana la data de 25 inclusiv a ultimei luni din fiecare trimestru. Adica 25 martie, 25 iunie, 25 septembrie, 25 decembrie. Plata se poate face in numerar la Trezorerie, prin mandat postal sau prin virament.

Ce se intampla in clipa in care obtineti din nou venituri? Trebuie sa depuneti o noua declaratie la ANAF, in termen de 15 zile, respectiv formularul 605, care nici el nu poate fi descarcat momentan de pe site-ul institutiei (il gasiti la finalul articolului). Este vorba de o „Cerere de incetare a calitatii de persoana fizica fara venituri”, care trebuie depusa in termen de 15 zile de la data la care ati devenit persoana cu venituri.

Cat trebuie sa platiti? 5,5% din salariul minim brut pe economie. La valoarea din acest moment – 1.050 de lei, persoanele fizice care nu realizeaza venituri vor plati 57,75 de lei pe luna, adica 173,25 in fiecare trimestru. In total, aproape 700 de lei pe an. Insa aceasta suma va creste din mai, cand salariul minim se majoreaza la 1.250 de lei. Ceea ce inseamna ca, din mai, CASS platit de romanii fara venituri va creste la 68,75 de lei pe luna, in total 825 de lei pe an – si asta cu toate ca ei nu au cum sa beneficieze de cresterea salariului minim, din moment ce nu au venituri.

Prin venituri se inteleg salarii, pensii, ajutor de somaj, venituri din activitati independente, chirii, venituri din agriculturi sau pescuit, alocatia copiilor, sumele platite in timpul concediilor medicale si chiar ajutoarele sociale. Exista cateva categorii de persoane exceptate totusi de la plata CASS: de pilda, tinerii intre 18 ani si 26 de ani, daca sunt elevi sau studenti si nu muncesc, sotul, sotia si parintii fara venituri proprii, aflati in intretinerea unei persoane asigurate, gravidele si lauzele care nu au niciun venit sau au venituri sub salariul de baza minim brut, persoanele persecutate din motive politice, veteranii si vaduvele de razboi.